经旷禅师院
唐·贯休

吾师楞伽山中人，气岸古淡僧麒麟。曹溪老兄一与语，金玉声利。泥弃唾委，兀兀如顽云。骊珠兮固难价其价，灵芝兮何以根其根。真貌枯槁言朴略，衲衣烂黑烧岳痕。忆昔十四五年前苦寒节，礼师问师楞伽月。此时师握玉麈尾，报我却云非日月。一敲粉碎狂性歇，庭松无韵冷撼骨。搔窗擦檐数枝雪，迩来流浪于吴越。一片闲云空皎洁，再来寻师已蝉蜕。薝卜枝枯醴泉竭，水檀香火遗影在。甘露松枝月中折，宝师往日真隐心，今日不能堕双血。